আদালতের কাঠগড়ায় ১৩ টিয়া! - কলারোয়া নিউজ
আদালতের কাঠগড়ায় আনা হল ১৩টি টিয়া পাখিকে।
অবাক করা হলেও ঘটনাটি সত্যি।
কিন্তু টিয়াগুলি কি দোষ করেছিল যে তাদের কাঠগড়ায় দাঁড়াতে হল?‌ আসলে তাদের যে পাচার করা হচ্ছিল অন্য দেশে সেইটা প্রমাণ করতেই এভাবে আদালতে হাজিরা নিরীহ পাখিগুলির।
ভারতের দিল্লির একটি আদালতের কাঠগড়ায় খাঁচায় ভরে ওই ১৩টি টিয়াকে নিয়ে আসেন পুলিশ।
সঙ্গে আনা হয় অভিযুক্ত পাচারকারী আনভারজন রাখমাজোনোভকে। উজবেকিস্তানের এই নাগরিককে ১৩টি টিয়াসহ ইন্দিরা গান্ধী আন্তর্জাতিক বিমানবন্দর থেকে পাচারের অভিযোগে গ্রেফতার করেছিল সিআইএসএফ। টিয়াগুলিকে জুতোর বাক্সে ভরে পাচারের চেষ্টা করছিল আনভারজন।
পুলিশের দাবি, জেরায় সে স্বীকার করেছে, পুরানো দিল্লির এক পাখি বিক্রেতার কাছ থেকে টিয়াগুলিকে সে কিনেছিল পাচারের উদ্দেশ্যে। কারণ উজবেকিস্তানে টিয়া পাখি দুর্লভ বলে সেখানে এই পাখির প্রচুর চাহিদা বলে জেরায় জানিয়েছে আনভারজন।
অভিযুক্ত আনভারজন জামিনের আবেদন জানালেও আদালত তা অগ্রাহ্য করে তাকে আগামী ৩০ অক্টোবর তারিখ পর্যন্ত বিচারবিভাগীয় হেফাজতের নির্দেশ দিয়েছে।
টিয়াগুলিকে ওখলা পাখিরালয়ে পাঠানোর লিখিত আদেশ দিয়েছেন বিচারক।
বাঘিনীকে নিজের করে নিতে দুই বাঘের তুমুল লড়াই! (ভিডিও) (নতুন সংবাদ)
(পুরানো সংবাদ) গরুর পেট থেকে বের করা হল ৫২ কেজি প্লাস্টিক!